Γλυκές μπουκίτσες με κάσιους από την Ινδία (Kaju katli)
Kaju katli είναι το όνομα αυτού του ινδικού γλυκού από κάσιους που φτιάχνεται παραδοσιακά κατά τον εορτασμό του Diwali.
300 γρ. ωμά κάσιους, ανάλατα , 3/4 φλιτζ. τσαγιού νερό , 2 σπόροι κάρδαμου, ελαφρώς κοπανισμένοι , 3/4 φλιτζ. τσαγιού ζάχαρη, 1-2 κουτ. σούπας ghee ή βούτυρο κλαριφιέ ή απλό βούτυρο,  λίγο σαφράν για το στόλισμα
Καταψύχουμε αποβραδίς τα κάσιους. Την επομένη, τα χτυπάμε στον πολυκόφτη σε δύο δόσεις και διακοπτόμενα (ανοιγοκλείνοντας τον διακόπτη), ώστε να γίνει μια όσο το δυνατόν πιο ψιλή σκόνη, σαν αλεύρι. Δεν χτυπάμε συνεχόμενα, γιατί έτσι αντί για αλεύρι θα φτιάξουμε βούτυρο. Σε ένα αντικολλητικό βαθύ τηγάνι ή γουόκ βάζουμε το νερό και τους σπόρους κάρδαμου και ζεσταίνουμε σε μέτρια φωτιά.Προσθέτουμε τη ζάχαρη και ανακατεύουμε μέχρι να διαλυθεί.Όταν το σιρόπι αρχίσει να βράζει, χαμηλώνουμε τη φωτιά και σιγά σιγά προσθέτουμε το αλεύρι κάσιους, ανακατεύοντας συνεχώς με μια σπάτουλα σιλικόνης. Αν το μείγμα κολλάει στα τοιχώματα, προσθέτουμε λίγο ghee. Συνεχίζουμε το ανακάτεμα μέχρι το μείγμα να αρχίσει να πήζει, περίπου 10 λεπτά. Τώρα προσθέτουμε το ghee και ανακατεύουμε. Αφαιρούμε τους σπόρους κάρδαμου και μαγειρεύουμε το μείγμα σε σιγανή φωτιά για περίπου 5 λεπτά. Για να ελέγξουμε αν είναι έτοιμο, παίρνουμε μια πολύ μικρή ποσότητα με ένα κουταλάκι και με βρεγμένα δάχτυλα προσπαθούμε να φτιάξουμε ένα μπαλάκι. Αν το μπαλάκι σχηματίζεται, σημαίνει πως το μείγμα είναι έτοιμο.Μαγειρεύουμε για άλλο 1 λεπτό και αποσύρουμε από τη φωτιά.Συνεχίζουμε να ανακατεύουμε με τη σπάτουλα μέχρι να κρυώσει και να μοιάζει με ζυμάρι. Αν νιώσουμε πως το ζυμάρι σκληραίνει πολύ, προσθέτουμε ελάχιστο νερό και ζυμώνουμε με τα χέρια. Απλώνουμε το μείγμα πάνω σε μια λαδόκολλα. Ρίχνουμε στην επιφάνεια λίγο σαφράν και σκεπάζουμε με άλλη μία λαδόκολλα.Από πάνω πιέζουμε με τον πλάστη και ανοίγουμε το μείγμα σε φύλλο ζύμης πάχους περίπου 0,5 εκατοστού. Ξεσκεπάζουμε και το αφήνουμε να κρυώσει για 2 ώρες πριν το κόψουμε.Όταν κρυώσει, ισιώνουμε τις άκρες και με ένα κοφτερό μαχαιράκι κόβουμε σε ρόμβους ή σε τετράγωνα. Τρώμε το γλυκό φρέσκο ή το διατηρούμε (όχι στο ψυγείο, γιατί θα σκληρύνει) σε αεροστεγές σκεύος έως και για μία εβδομάδα.
Βούτυρο,Γαλακτοκομικά,Ζάχαρη,Κάσιους,Ξηροί καρποί,Κεράσματα